钦定古今图书集成/明伦汇编/氏族典/第232卷 > 杨博
## 钦定古今图书集成/明伦汇编/氏族典/第232卷 > 杨博

按《明外史杨博传》：“博字惟约，蒲州人。父瞻，四川佥事。
博举嘉靖八年进士，除盩厔知县，调长安，征为武库
主事，历职方郎中，迁山东提学副使，转督粮参政。二
十五年，超拜右佥都御史，巡抚甘肃，进右副都御史，
以母忧归。服阕，召拜兵部右侍郎，转左，经略蓟州、保
定。寻迁总督蓟、辽、保定军务。三十三年进右都御史。”
明年擢兵部尚书。录防秋功，加太子少保。丁父忧去。
兵部尚书许论罢，帝起博代之。博未终丧，疏辞。而帝
以大同右卫围急，改博总督宣、大、山西军务，加太子
太保。蓟辽总督王忬被逮，移博代之。召还，加少保。帝
忧边甚，博每先事为防。久之，改吏部尚书。隆庆改元，
进少傅。御史庞尚鹏被论，博议留忤旨，遂谢病归。大
学士高拱掌吏部，荐博堪本兵。诏以吏部尚书理兵
部事。六年，高拱罢，改博吏部，进少师。明年疾作，三疏
乞致仕归。逾年卒，谥“襄毅。”